Els veïns canten l'Hosanna des dels seus balcons en una celebració que només la Guerra Civil havia obligat cancel·lar ACN Verges.-Els tabals clàssics que ressonen durant la processó de Verges (Baix Empordà) s'han tornat a escoltar pels carrers de la localitat aquest Dijous Sant. Ho han fet malgrat la suspensió, obligada pel coronavirus, d'aquest acte religiós que inclou la reconeguda Dansa de la Mort. Sis manages han repicat els timbals, acompanyats de les trompetes i de les campanes de l'església. Després, els veïns d'aquesta localitat baix-empordanesa han entonat l'Hosanna, el cant litúrgic, que dona la benvinguda a Jesús en la representació que es fa cada any. Aquesta ha estat la manera dels veïns del poble de mantenir una celebració troncada pel confinament, i que només la Guerra Civil abans i el coronavirus ara han aconseguit cancel·lar. A les cinc de la tarda han sonat les campanes de l'església de Verges aquest Dijous Sant. Ha estat aleshores, quan s'ha escoltat el so de les trompetes, al ritme marcat per les Manages amb els seus tabals. Just després, els veïns han entonat l'Hosanna, el cant litúrgic que lloa l'arribada de Jesús i que forma part de la primera escena que es representa a l'obra de teatre que cada any interpreten els veïns de Verges. Aquest dijous, però, els carrers estaven buits en aquesta localitat que amb prou feines supera el miler d'habitants i que cada any rep 5.000 curiosos atrets per la processó i la reconeguda Dansa de la Mort. El coronavirus ha obligat a suspendre un acte que implica tots els veïns de Verges i que només la Guerra Civil espanyola havia aconseguit anul·lar abans. "Per a nosaltres és un cop molt dur, perquè els vergelitans i vergelitanes ens sentim molt nostra la processó, però tots entenem que no podia ser", assenyala Ignasi Sabater, l'alcalde del poble. En la mateixa línia s'expressa l'Albert Casabó, membre de la junta de la Processó de Verges. Casabó reconeix que "estan molt tocats" i destaca el "paral·lelisme" que hi ha entre la Dansa de la Mort i la situació actual. I és que aquest ball tenebrós sorgeix arran de la Pesta Negra que fa centenars d'anys va afectar molts pobles. "En certa manera aquesta vegada, i salvant totes les diferències, nosaltres estem vivint la nostra Dansa de la Mort", explica Casabó, en relació a l'afectació que té el coronavirus en la vida social i econòmica dels ciutadans. Carrers buits Des de la junta de la Processó de Verges reconeixen que "es fa estrany" que la Setmana Santa comenci amb els carrers buits. "Avui estaríem acabant de col·locar les torxes i posant a punt tot el que cal per la representació. La veritat és que estem una mica tocats moralment", explica Casabó. Tot i això, els vergelitans no han volgut deixar de celebrar aquesta festa religiosa que porta milers de visitants a la localitat. Ho han fet sortint als balcons i escoltant el so dels tabals i les trompetes distribuïts en diferents zones del poble, per tal que cap veí es quedés sense sentir aquest so tan característic del Dijous Sant a Verges. La realitat, però, ha estat que el carrer d'Orient, conegut popularment durant la processó com el carrer dels Cargols, estava buit. Es tracta d'una de les zones més emblemàtiques del recorregut, ja que a banda i banda es col·loquen cargols amb oli a dins. Després s'encenen per il·luminar tenebrosament una de les vies que més gent acull. Tampoc hi havia ningú a la plaça de l'església, on habitualment hi ha prop de 1.500 cadires per veure la funció. Resignats, però esperant l'any vinent Sabater explica que "no ha estat fàcil" haver de suspendre la processó i la Dansa de la Mort, però assegura que els veïns ho han entès "perfectament". "És resignació i frustració el que tenim ara mateix, però la crisi sanitària és molt greu i no hi havia cap altra opció", assenyala l'alcalde, que durant divuit anys ha fet de Jesús a l'obra. Amb tot, el batlle es mostra "orgullós" dels veïns ja que, com passa cada any, aquesta vegada tots s'han implicat en fer aquesta celebració des de casa seva. De fet, per fer més entretinguda la tarda, s'ha animat als vergelitans a fer una berenada amb brunyols de l'Empordà i ratafia.

Summary: Els tabals ressonen pels carrers de Verges aquest Dijous Sant, tot i la suspensió de la processó i la Dansa de la Mort


El Departament de Treball ha tornat a sancionar l'empresa Eurest després que anteriorment ja l'havia obligat a canviar 17 contractes per obra i servei a contractes fixes discontinus perquè el contracte utilitzat tenia un ús "fraudulent". El cas va esclatar arran d'una denúncia de Comissions Obreres (CCOO) contra l'empresa multinacional Eurest, que s'ocupa de la gestió en alguns dels menjadors escolars a la demarcació de Girona. Des del sindicat asseguren que encara hi ha 33 contractes més en la mateixa situació i acusen Eurest de fer contractes per dies als treballadors i estalviar-se pagar les vacances de Nadal, Setmana Santa o alguns ponts. A més, també denuncien que l'empresa no ha substituït la baixa d'una cuinera per a una escola i comporta que altres cuines hagin d'assumir el servei d'aquest centre amb la sobrecàrrega laboral que comporta. Comissions Obreres afirma que va denunciar aquests casos després que la multinacional es negués a reunir-se amb el comitè d'empresa per abordar diverses vulneracions del conveni col·lectiu que, segons el sindicat, es produïen del servei de menjador. Segons CCOO, Eurest no paga el plus de cuina, ni les hores complementàries acordades amb la plantilla i el sindicat també es queixa de la reducció en la neteja. Segons denuncien, aquest conjunt de retallades van començar al 2012. CCOO ja va iniciar una campanya reivindicativa contra aquesta multinacional a principis de juny sota el lema 'Eurest Exprimeix els treballadors' i utilitzant una taronja exprimida com a símbol de la protesta. Ara intentaran recuperar la campanya en contra de la multinacional a partir del curs que ve i demanen que la comunitat educativa i les associacions de pares i mares se solidaritzin amb els treballadors.

Summary: El Departament de Treball torna a sancionar Eurest per tenir 17 contractes d'obra i servei "fraudulents"


Una patrulla d'agents de paisà dels Mossos d'Esquadra van detenir dos persones, un home i una dona, quan intentaven robar a uns turistes a Salou (Tarragonès). Els agents, que feien tasques de prevenció per evitar furts, van veure com un home i una dona caminaven pel carrer Barcelona mirant i apropant-se molt als turistes que passejaven. Quan la dona s'acostava a un turista, l'home vigilava que ningú els estigués observant. Després de seguir-los, els agents van detenir-los en el moment que la dona va obrir la cremallera de la bossa d'una turista. Els fets van passar aquest dimecres entre la una i les dues del migdia, i els detinguts han quedat en llibertat a l'espera de declarar davant del jutge. Es dóna la circumstància que la parella, de nacionalitat romanesa de 26 i 33 anys, acumulen fins a nou antecedents policials per delictes contra el patrimoni, la majoria furts. La parella va arribar a la plaça Sant Jordi i, mentre l'home entrava en un supermercat, la dona es va quedar esperant a l'exterior. Poca estona més tard, l'home va sortir de l'establiment darrera d'una família de turistes. Llavors, va avisar la seva companya i tots dos es van acostar per darrera als turistes. Seguidament, es van col·locar darrera dels turistes, es van ajupir i utilitzant un mocador per tapar la seva acció, la dona va obrir la cremallera de la bossa del turista per robar-li les pertinences.   Els mossos van actuar ràpidament i van evitar que els detinguts cometessin el furt. A l'interior de la bossa, la víctima tenia un telèfon mòbil d’última generació i 130 euros en efectiu. Els agents van detenir l'home i la dona per un delicte de furt i van explicar què havia passat als turistes ja que aquests no s'havien adonat del furt.

Summary: Enxampats in fraganti quan intentaven robar a uns turistes a Salou


El PP registrarà aquest dimarts una sol·licitud de compareixença del president del govern espanyol, Pedro Sánchez, davant el ple del Senat –on té majoria absoluta- perquè expliqui el contingut del “document secret” que el president de la Generalitat, Quim Torra, “li va lliurar a la seva vergonyosa cimera bilateral a Barcelona”, en els termes en que ho ha anunciat el portaveu del PP a la cambra alta, Ignacio Cosidó. Els populars volen que Sánchez informi sobre “les concessions a les que el seu govern està disposat per comprar els vots independentistes”, en referència també a l’increment de les inversions en infraestructures a Catalunya que inclouen els pressupostos.  Els populars. Que també disposen de majoria absoluta a la Mesa del Senat, forçaran d’aquesta manera la compareixença de Sánchez. Segons Cosidó, haurà d’explicar quines són les 21 exigències que Torra li va plantejar en el document que li va lliurar a la seva reunió del 20 de desembre a Barcelona.  “A no ser que declari aquest document secret oficial, Sánchez té l’obligació d’informar als espanyols de si l’aprovació dels pressupostos generals de l’Estat passa per atorgar noves concessions als seus socis independentistes”, afirma Cosidó en un comunicat distribuït pels populars.  Segons Cosidó, la reunió entre Torra i Sánchez “va ser una nova claudicació del govern espanyol amb els independentistes” i cal que l’executiu espanyol atengui finalment l’oferiment que el PP li fa perquè aprovi al Senat l’article 155 de la Constitució a Catalunya” perquè “ens nostres 147 senadors són una garantia perquè el desafiament independentista mai pugui vèncer”.

Summary: El PP forçarà la compareixença de Sánchez al Senat perquè expliqui el document que li va lliurar Torra


El president d'ERC i vicepresident de la Generalitat Oriol Junqueras ha assegurat aquest diumenge que "el Govern ho té tot preparat per tirar endavant el referèndum". Des de Badalona, on ha assistit al partit de bàsquet que ha enfrontat el Joventut i el Barça, Junqueras ha lamentat que el PSC "sempre decideix posar-se al costat d'aquells que no ens deixen votar, com és el cas del PP, i no pas al costat dels ciutadans de Catalunya que volen exercir el seu dret a vot". El vicepresident s'ha referit així a la intervenció que ha fet avui durant el Consell Nacional del PSC el seu primer secretari, Miquel Iceta, que ha anunciat que demanaran al PSOE que interposi un recurs d'inconstitucionalitat contra els nous pressupostos de la Generalitat si "contemplen el referèndum il·legal". "El PSC s'ha allunyat molt, molt i molt del que va ser la seva història i del que hauria de ser el seu futur", ha reflexionat en veu alta Oriol Junqueras.

Summary: Junqueras: "El Govern ho té tot preparat per tirar endavant el referèndum"


Un total de 110 estudiants de secundària de vuit països europeus es trobaran la setmana vinent a Berga (Berguedà) per buscar solucions per combatre la poca presència de dones en els estudis universitaris relacionats amb la ciència. La trobada s'emmarca en el 'ScienceGirls', un projecte europeu Erasmus+ impulsat per l'Exploratori dels recursos de la natura de la Universitat Politècnica de Catalunya en col·laboració amb l'Institut Guillem de Berguedà i l'Ajuntament de Berga. Segons dades del mateix centre universitari, només el 23% de les estudiants de les titulacions universitàries de ciències són dones amb disciplines com la informàtica "on el percentatge baixa fins al 14%", ha assenyalat la directora de l'Exploratori dels recursos de la natura, Dolors Grau. La trobada a Berga és un dels darrers passos d'un projecte de dos anys que acabarà amb la publicació d'una guia a nivell europeu, per tal que les escoles de secundària i universitats puguin utilitzar els treballs i conclusions per engrescar futures noies en l'estudi d'aquestes carreres universitàries. Segons ha explicat Grau en la presentació de la trobada, batejada com la 'Science Visions Encounter', la reduïda xifra de noies cursant estudis científics per a la universitat és una "preocupació". "S'ha demostrat que és a tercer i quart d'ESO quan decideixen prendre una altra trajectòria", ha dit. Per aquesta raó, ara fa dos anys, va arrencar el programa 'ScienceGirls', on les participants tenen aquesta mateixa edat. Durant aquest període, als vuit països europeus que participen al projecte, s'han realitzat activitats per analitzar aquesta casuística i ara serà el torn de posar-ho a debat. "Hem visitat fàbriques i hem conegut dones científiques que estan al capdavant. Això demostra que amb esforç pots arribar on vulguis", ha explicat Judith Devers, membre del projecte 'ScienceGirls'. Necessitat de dones Durant la presentació de la trobada, l'alcaldessa de Berga, Montse Venturós, ha reconegut que el programa ha permès "posar damunt de la taula una qüestió que s'ha d'abordar si es vol garantir la igualtat". En aquesta línia també s'ha mostrat el regidor d'Educació de l'Ajuntament de Berga, Eloi Escútia, tot lamentat que l'actual superioritat dels homes en professions científiques comporta que la recerca "es focalitzi cap a uns interessos particulars, uns espais concrets que només beneficien una part de la societat". Des de l'Institut Guillem de Berguedà, el seu director, Ferran Camprubí, ha reconegut que el paper de les escoles és "clau" per capgirar la situació. "La societat posa barreres a les noies és una de les coses que des de l'educació s'ha de canviar. S'ha avançat però encara hi ha moltes actituds que limiten", ha lamentat. També ha assegurat que hi ha un altre factor determinant que cal evitar i és que siguin les mateixes noies "les que es posin les barreres". La trobada 'Science Visions Encounter' comptarà amb 20 noies d'Anglaterra, 18 d'Itàlia, 15 de Grècia, 8 de Lituània, 10 de Turquia, 12 d'Eslovènia, 2 de Romania i 18 catalanes. Arrencarà dilluns i es perllongarà durant tota la setmana. Les joves, en grup, posaran en comú algunes de les conclusions extretes durant aquest temps amb l'objectiu d'analitzar el problema i buscar solucions. Paral·lelament, les participants assistiran al YouthMobile Festival Barcelona (YoMo Barcelona) -l'esdeveniment d'educació, en el marc del Mobile World Congress, que busca motivar els joves per seguir la seva educació i formació professional en les disciplines científiques- i visitaran l'Institut de Ciències Fotòniques.

Summary: Més d'un centenar de joves d'arreu d'Europa debatran a Berga sobre com atraure les dones a les carreres científiques


La líder parlamentària de Ciutadans (Cs), Inés Arrimadas, ha interpel·lat Carles Puigdemont, durant les explicacions del president de la Generalitat sobre els canvis del Govern, en relació a la destitució de l'exconseller d'Empresa i Coneixement, Jordi Baiget, i la incorporació de Lluís Puig al capdavant del departament. Arrimadas ha assegurat que Puigdemont "menteix" quan ha afirmat que s'aconseguiria la independència en 18 mesos i que es farà el referèndum. "Com dirà la veritat als catalans, si menteix al seu Govern i al seu partit?". A més, la líder parlamentària de Cs ha assegurat que el seu partit "sabrà gestionar la gran frustració col·lectiva" de la ciutadania quan es constati, segons el principal partit de l'oposició, que no hi haurà ni referèndum ni independència. Arrimadas ha afirmat que Puigdemont va "trair" la portaveu de l'executiu, Neus Munté, quan ella assegurava que el president no s'havia reunit amb Mariano Rajoy, abans de fer-se pública una trobada entre els dos presidents. A més, la líder de Cs també ha recordat que la coordinadora general del PDeCAT, Marta Pascal, va assegurar que Baiget arribaria a l'1-O com a conseller, poc abans que Puigdemont el cessés. "Vostè menteix al seu equip i als membres del seu partit, i els deixa en mal lloc, això no es fa i em sap greu", ha continuat Arrimadas. Així, la líder de Cs, ha donat per fet que en breu hi haurà eleccions autonòmiques al Parlament, uns comicis on augura que el PDeCAT tindrà uns resultats molt dolents. Segons Arrimadas, Puigdemont i el Govern "menyspreen els que no són independentistes" i "il·lusionen els independentistes però no els donarà res, ni independència ni referèndum". Per això, "els qui vinguem darrere haurem de gestionar de manera responsable una gran frustració col·lectiva molt important que vostè sap que hi haurà". Arrimadas ha constatat que Cs estarà "a l'altura" de la "nova etapa" després de l'1-O, en referència a unes eventuals eleccions al Parlament de caràcter autonòmic. "Han negat que existeixi una alternativa, u quan es vegi que això queda en via morta, no podran ni participar amb els escons que els quedin en la nova etapa política", ha rematat Arrimadas. "Diu que som l'oposició qui té un problema amb 1-O, però no, qui té un 'problemón' són vostès, perquè no ho podran complir", ha conclòs sobre el referèndum.

Summary: Arrimadas a Puigdemont: "Com dirà la veritat als catalans, si menteix al seu Govern i al seu partit?"


Una desena de voltors catalans s'han enviat aquest dijous des del Centre de Fauna de Vallcalent de Lleida cap a Israel per seguir reforçant l'espècie en aquest país. L'operació de trasllat és la segona que es fa aquest 2018 i des de l'any 2015 ja s'han traslladat 94 aus. Tot això s'emmarca en l’acord de col·laboració amb l’Autoritat Israeliana de Parcs i Natura (INPA), per reintroduir l’espècie al Pròxim Orient. Segons el coordinador del Centre de Fauna de Vallcalent, Joan Alàs, Catalunya és una zona on la població és "suficient" amb moltes parelles reproductores i el Prepirineu lleidatà és "dels millors territoris" per aquestes aus. El coordinador del Centre de Fauna de Vallcalent, a Lleida, Joan Alàs ha explicat que el d'aquest dijous és el segon trasllat que es fa aquest any a Israel. Alàs diu que "allà hi ha quatre punts d'alliberament" i que el procés que se segueix és que un cop els animals arriben al país de destinació, "són col·locats en gàbies d'aclimatació i després de passar una quarantena, les autoritats responsables decideixen si els alliberen i on ho fan".  La captura, que s'ha fet aquest dijous al matí a Lleida, permet que les aus  emprenguin un viatge que les porta fins a l'Aeroport del Prat en furgoneta, i un cop allà, segons Alàs, "es fa el control abans d'embarcar-les, passen a una habitació i fins a l'últim moment no són carregades a l'avió. El viatge dura unes quatre hores, explica Alàs. Dues persones d'una empresa de seguretat de la companyia aèria Arkia han estat presents en el moment de la captura per revisar tot el procés i enviament dels voltors. "S'asseguren que el que traslladem són les aus i res més", puntualitza Alàs. L'objectiu d'aquest trasllat és "un reforç poblacional" d'aquesta espècie al Pròxim Orient detalla Alàs perquè " la presència d'aquestes aus allà no passa per bons moments". Un fet que contrasta amb Catalunya, que segons explica el coordinador del Centre de Fauna de Vallcalent, té una població "suficient" amb moltes parelles reproductores. És per aquest motiu que des de l'any 2015, Generalitat, Departament de Territori i Sostenibilitat i l'Autoritat Israeliana de Parcs i Natura col·laboren pel reforç de l'espècie. Des de l'inici de la col·laboració  s'han traslladat 94 voltors.Amb aquest, es tanquen els enviaments d'aquest 2018  i tal com apunta Alàs, "si segueix havent interès per part dels israelians, seguirem enviant voltors". Al Centre de Fauna de Vallcalent es canalitzen tots els voltors de Catalunya i és des de Lleida on es centralitza la documentació prèvia als trasllats internacionals.

Summary: El Centre de Fauna de Vallcalent envia una desena de voltors a Israel per reforçar l'espècie


El president del Govern, Quim Torra, ha exigit "explicacions immediates" al govern espanyol perquè milers de treballadors afectats per un ERTO no han cobrat "avui, com tocava" perquè no s'han tramitat els seus expedients al SEPE. "La indefensió i vulnerabilitat en què queden aquests treballadors en el pitjor moment és d'una extrema gravetat", ha denunciat en una piulada aquest divendres el cap de l'executiu, que ha qualificat la situació de "molt preocupant".

Summary: Torra exigeix "explicacions immediates" al govern espanyol perquè afectats per ERTO "no han cobrat avui, com tocava"


El líder de Cs, Albert Rivera, ha insistit en el veto a un pacte amb el PSOE i ha dit al president del govern espanyol, Pedro Sánchez, que "resi" pel suport dels independentistes si vol governar després del 28-A perquè si Cs té opcions de governar Sánchez se n'anirà a l'oposició. El president del partit taronja ha avisat en un acte a Múrcia aquest dimarts al vespre que un pacte de Sánchez amb els partits de la moció de censura és "una injecció letal" per a Espanya i ha demanat el vot per frenar-ho. "Sánchez és un escull per a l'entesa", ha criticat Rivera, que ha dit que vol governar amb gent "lleial" que defensa la unitat de l'Estat. El líder de Cs s'ha tornat a referir a la protesta de diumenge a Errenteria i ha defensat que "no hi ha res més antifeixista que la bandera constitucional espanyola". "Que n'aprenguin els etarres i els radicals que això és democràcia", ha reblat. Rivera ha dit que Sánchez "perd la dignitat" quan és capaç de rebre el suport dels independentistes quan hi ha "tanta gent que ha patit a Catalunya" per culpa seva.  "Sabeu què els hi fan a les famílies dels constitucionalistes a Catalunya per defensar la Constitució?", ha dit Rivera, que ha dit que hi ha "molta gent bona" que ha patit "assetjament" quan han defensat Espanya i Sánchez els "vol vendre per un indult". "No permetrem que indulti els colpistes", ha dit, i l'ha acusat "de deixar a l'estacada als seus".

Summary: Rivera diu a Sánchez que "resi" pel suport dels independentistes si vol governar i avisa que seria "una injecció letal"


El Consell de Garanties Estatutàries (CGE) ha conclòs que la reforma de la llei de Presidència per permetre la investidura a distància vulnera la Constitució i l'Estatut però avala les reunions a distància d'òrgans col·legiats. El CGE ha emès el seu informe aquest dijous, a petició de PSC-Units i Cs. El text estableix que l'article primer de la proposició de llei que afegeix un nou paràgraf a l'article 4.2 de la llei de presidència per permetre el debat d'investidura sense la presència del candidat a la sala de plens, regula una matèria "que està reservada al Reglament i, en conseqüència, vulnera els articles 58 i 67.2 de l'Estatut" i el 23 de la Constitució. D'altra banda, considera que "no compleix els requisits de naturalesa ni de simplicitat exigits pel Reglament per poder ser tramitada i aprovada pel procediment legislatiu excepcional de lectura única". Tot i això, assegura que no és inconstitucional  l'article sobre les reunions a distància dels òrgans col·legiats però demana la seva "reformulació"  per tal d'"esclarir el quòrum necessari per a la vàlida constitució de les sessions del Govern que incorporin mitjans telemàtics". El Consell de Garanties Estatutàries és un òrgan consultiu, per la qual cosa els informes que emet no són vinculants.  En primer lloc, el CGE afirma que l'article primer de la Proposició de llei "contradiu" la separació entre el Reglament del Parlament i la llei de la presidència "en atribuir a la llei la regulació de matèries que integren l'àmbit reservat al reglament parlamentari". En aquest sentit, defensa que el procediment a través del que la cambra debat i vota la investidura del candidat proposat "només pot ser regulat per la cambra mateixa" i afegeix que més encara si es considera que aquesta regulació "forma part del nucli essencial de la funció representativa atribuïda als diputats".  Rebutja també que el candidat pugui presentar el programa de govern per escrit perquè l'article 149 del reglament "exigeix una presentació oral" quan diu 'el candidat presenta, sense limitació de temps, el programa de govern' o 'el candidat pot fer ús de la paraula tantes vegades com ho demani', així com el fet que mencioni que hi ha un 'debat'. "Aquest debat no podria realitzar-se amb una presentació del programa feta per escrit en absència del candidat. Per bé que el text de la Proposició de llei manté silenci sobre aquesta qüestió, sembla clar que el procés d’investidura es limitaria a la remissió de l’escrit del programa als diversos grups parlamentaris per qualsevol dels mitjans possibles (fins i tot, per correu electrònic)", argumenta.  En el cas que pugui ser fent servir mitjans telemàtics, el CGE afirma que el Reglament "no preveu actualment la utilització d'aquests mitjans per a la investidura ni tampoc per a la celebració d'altres debats" per la qual cosa les normatives que hi ha sobre tecnologies de la informació, per exemple pel vot telemàtic, "no resulten aplicables, ni tan sols per analogia, al procediment d'investidura". Afegeix un segon raonament, afirmant que l'aplicació d'aquests mitjans al procediment d'investidura "només seria vàlida si el Parlament mateix n'introduís la regulació corresponent al seu reglament".  Sobre aquest aspecte, diu que es podrien fer servir els mitjans telemàtics en casos "molt excepcionals" i estaria limitada a "situacions de malalties o de determinades incapacitats que, de manera provisional, impossibilitessin el candidat o candidat a la presidència per a l'acte d'acudir físicament a l'hemicicle durant el període de temps en què s'ha de produir el debat i votació" però que "sí que estigués en plenes condicions d’escometre de forma remota o telemàtica la presentació del programa de govern i el debat subsegüent amb la resta de membres de l’Assemblea legislativa". En tot cas, afirma que hauria de ser el reglament el que inclogués aquesta opció per a supòsits "acotats per causes objectives i taxades".  Per tot això, el Consell conclou que el nou paràgraf a l'article 4.2 que permetria la investidura a distància "envaeix una matèria que està reservada al Reglament i vulnera els articles 58 i 67.2 de l'Estatut". Assegura que l'articulació és "manifestament inconstituiconal i antiestatutària perquè facilita una aplicació de la norma que escapça el contingut nuclear i substantiu del procediment d'investidura" i "perjudica" a la resta de diputats, per no poder debatre o interactuar així com a "rebre i percebre directament la seva comunicació, verbal i no verbal, del programa e Govern i les subsegüents rèpliques".  En aquest sentit, reconeix que tot i que la majoria té el dret de proposar candidat, la resta de membres de la cambra tenen "el dret que es dugui a terme el preceptiu debat d'investidura –i a participar-hi-, i que aquest se substanciï no de qualsevol manera o en un format no regulat pel Reglament sinó de forma completa i amb totes les garanties".  Més enllà dels aspectes procedimentals, el Consell afirma que comparteix el "parer general" de l'informe dels lletrats del Parlament, la resolució del Tribunal Constitucional i l'informe del Consell d'Estat al respecte en considerar que escollir president és "el debat parlamentari més important d'una legislatura" i, per tant, el candidat "ha d'estar en condicions de realitzar i completar amb plenitud el debat d'investidura, en el marc de les normes que regulen i ordenen l'activitat parlamentària que és eminentment presencial".  El CGE diu que "s'ha de descartar qualsevol fórmula que desvirtuï el caràcter 'intuitu personae' del procediment d'investidura", com és la delegació, que sí que veu possible en el 'ius in officium' per no exigir "ineludiblement" la participació directa del diputat, com és el cas de vot.  Sobre el fet que el president pugui no ser-hi a Catalunya, el CGE estableix que "l'exercici ordinari de les funcions del titular de la presidència requereix ineludiblement la seva presència a Catalunya i, si es donen les causes previstes, s'ha de procedir a la seva suplència o delegació de funcions". Considera també que el president "ha de poder exercir ordinàriament les funcions que li atribueix l'Estat amb proximitat territorial i de manera visible per als ciutadans".  Reunions col·legiades a distància Pel que fa a l'esmena que introdueix les reunions d'òrgans col·legiats a distància, el CGE entén que "és respectuós amb el bloc de la constitucionalitat" i és "esatutàriament legítim i fins i tot recomanable des del punt de vista de la política legislativa admetre que en el cas que algun membre del Govern des la Generalitat no pugui estar present físicament a les reunions d'aquest òrgan a la seva seu pugui intervenir-hi a distància per tal de manifestar les opinions i els vots". Tot i això, exclou els membres "que són fora de Catalunya, ja que en aquest cas s'aplica el règim de suplència" prevista a l'Estatut. Afegeix però que seria necessari aprovar una normativa específica "que disciplini la forma en què s'han de desenvolupar aquestes sessions". "És a dir, es pot articular el funcionament del Govern per mitjans electrònics sempre que, reglamentàriament, es fixin els criteris que permetin assegurar el contingut de les manifestacions, el moment en què aquestes es produeixen, la interactivitat i la intercomunicació entre els seus membres en temps real", esmenta.  Així, recomana la "reformulació" per tal d'establir "de forma expressa" el quòrum necessari per a la vàlida constitució del Govern en les sessions que se celebrin a distància. No a la lectura única Sobre la lectura única, el CGE defensa que aquest procediment "s'hauria de restringir a supòsits d'ampli consens entre els grups parlamentaris o de regulacions d'escassa entitat que hagin de ser aprovat per raó de l'interès general o d'afavoriment d'algun bé jurídic a través de l'acció normativa". Afegeix que "la circumstància de la urgència per si sola no pot esdevenir justificació per optar per aquesta via".  En el cas que l'ocupa, el Consell recorda que la llei que es vol reformar afecta el desenvolupament bàsic de l'Estatut i, en concret, dos elements "tan substantius i rellevants" com son el procediment d'investidura del president i les reunions de Govern. Per als juristes, les lleis que afecten el desenvolupament de l'Estatut "no poden ésser aprovades ni reformades pel procediment legislatiu de lectura única" i per això afirma que aquest "no és apte per modificar aspectes nuclears de les lleis de desenvolupament basic de l'Estatut" sinó que és "incompatible".  A més, citant doctrina, afirma que la lectura única no és "una opció gaire adequada en casos d'elevada sensibilitat social o política de la matèria en els quals es dóna una evident manca de consens mínim entre les forces parlamentàries". Per tot això no creuen que s'escaigui el concepte de naturalesa per poder ser tramitada per lectura única, com tampoc del de simplicitat: "la regulació d’aquests dos temes, el procediment d’investidura i el règim de funcionament en les sessions de Govern, requereix una formulació complexa i no esquemàtica". Tot i l'informe, que no és vinculant, l'ordre del dia del ple de la propera setmana inclou la reforma de la llei de presidència.

Summary: El CGE veu inconstitucional la investidura a distància però avala les reunions telemàtiques d'òrgans col·legiats


La Fundació Sant Hospital (FSH) de la Seu d'Urgell ha decidit traslladar aquest divendres un total de 18 persones de la residència assistida i de la unitat sociosanitària de l'equipament cap a la tercera planta del Seminari Conciliar, cedit pel Bisbat d'Urgell amb aquesta finalitat. D'aquesta manera, es pretén treure padrins de l'hospital, ja que que són un dels col·lectius més vulnerables davant de la codid-19 i en aquest edifici hi ha un risc de contagi molt més alt a la resta de la ciutat. A més, també es volen aprofitar aquests espais per si són necessaris de cara a atendre a possibles afectats. En aquest sentit, es preveu arribar a habilitar fins a 50 llits per a pacients amb coronavirus i tres d'Unitat de Cures Intensives (UCI). L'actuació forma part de la segona fase del Pla de Contingència que ha programat la FSH. L’alcalde de la Seu d’Urgell i president d'aquesta fundació, Jordi Fàbrega, ha dit que esperen "no haver-los d'utilitzar", tot remarcant que "cal estar preparats". El batlle urgellenc ha agraït al Bisbat la seva col·laboració per la cessió d'una part de l'edifici del Seminari així com també a tots els professionals sanitaris que vetllen per la salut de la població.

Summary: Traslladen 18 usuaris de la Fundació Sant Hospital de la Seu d'Urgell a l'edifici del Seminari com a mesura de prevenció


35 persones han hagut de ser evacuades a causa d'un incendi en un hotel de Castelldefels, al passeig de la Marina. Els Bombers han rebut l'avís a les 18.36 hores i s'han desplaçat a l'edifici amb 9 dotacions. Segons el cos, han pogut rescatar les 35 persones il·leses, quatre de les quals es trobaven confinades a balcons. L'incendi, que ja està controlat, ha cremat totalment una habitació de la segona planta i les del costat han quedat molt afectades per fum i alta temperatura. Els Bombers estan comprovant les habitacions per descartar que no hi hagi cap persona a l'interior.

Summary: 35 persones evacuades per un incendi en un hotel de Castelldefels, ja controlat


Els Mossos d'Esquadra van detenir el 31 de gener un home de 43 anys i veí de Barberà del Vallès per cultivar més de 400 plantes de marihuana en una casa de Sant Sadurní d'Anoia. Alertada per la forta olor a marihuana que desprenia l'habitatge, una patrulla dels Mossos s'hi va acostar. Amb l'ajuda de tècnics qualificats, els agents van comprovar que el consum elèctric a la casa era anormal i que l'escomesa exterior, amb una connexió clandestina, presentava una temperatura de 90 graus. Per evitar un possible incendi, els agents van entrar a l'interior de la casa per desconnectar el comptador de la xarxa. En un registre posterior ordenat pel jutge, van trobar la plantació al soterrani i van detenir la persona que tenia llogada la casa.  Posteriorment, un informe realitzat per un tècnic de la companyia elèctrica va permetre detenir-lo també per un delicte de defraudació de fluid elèctric, ja que la instal·lació estava connectada il·legalment a la xarxa de distribució, per un valor de gairebé 37.000 euros. L’arrestat va passar a disposició judicial i el jutge instructor va decretar la seva llibertat amb càrrecs.

Summary: Detingut el responsable d'una plantació de marihuana en una casa de Sant Sadurní d'Anoia


Els treballadors del servei de transport sanitari de les Terres de l'Ebre, el Camp de Tarragona i Lleida, els tres lots que es va adjudicar la Unió Temporal d'Empreses (UTE) Egara-Lafuente, han anunciat dues manifestacions, el dia 30 de novembre, a la ciutat de Tarragona, contra els ajustos dels horaris i de la distribució dels temps de treball que preveu aplicar la concessionària del servei. Les mobilitzacions coincidiran amb una reunió dels responsables d'Egara-Lafuente amb els comitès d'empresa de les tres regions i una segona reunió dels treballadors i l'empresa amb la mediació de la Regió Sanitària del Camp de Tarragona. Els empleats de les ambulàncies s'oposen a què la companyia apliqui l'article 41 de l'Estatut dels Treballadors per modificar els horaris perquè precaritza les condicions laborals i obre la porta a altres ajustos als sous, als torns o a les seves funcions. Si no s'arriba a un acord el dia 30, convocaran una vaga indefinida.  Quan es compleix un any del desplegament de les nova UTE adjudicatària del servei de transport públic a les Terres de l'Ebre, el Camp de Tarragona i Lleida, ja hi ha hagut tres amenaces de vaga per part dels treballadors ebrencs d'Egara-Lafuente però aquest cop s'hi sumen també els empleats del lots del Camp de Tarragona i Lleida. Els treballadors no estan d'acord en l'aplicació de l'article 41 de l'Estatut dels Treballadors per aplicar nous calendaris i consideren que la companyia pretén guanyar més diners a base de retallar els drets laborals dels seus empleats. També rebutgen la contractació de personal en contracte de pràctiques, que guanyen un 60% del sou, per cobrir les vacants del personal que no s'ha renovat. A més a més, el Centre de Coordinació de les Terres de l'Ebre segueix desplaçat a Tarragona.

Summary: Els treballadors de les ambulàncies de l'Ebre, Tarragona i Lleida es manifestaran el dia 30 de novembre a Tarragona


La 12ª edició del Gamelab, el congrés internacional del videojoc i l'oci interactiu,  ha arrencat aquest dimecres a l'hotel Hesperia Tower de l'Hospitalet que fins divendres serà la capital municipal de la indústria del videojoc. Durant tres dies, el certamen, el més important de l'Estat i un referent a nivell internacional, serà un punt de trobada per debatre el futur del sector i un espai on empresaris, creadors i inversors podran fer negocis. "El Gamelab és una oportunitat única pels empresaris del país per estar en contacte amb el que passa a tot el món i promocionar els seus productes", destaca Ivan Fernández Lobo, director del certamen. Com en edicions anteriors, el plat fort seran les ponències on gurus de la indústria com Ron Gilbert, Peter Moore o John Romero, debatran sobre els nous límits del sector, el seu pes econòmic i els reptes de present i de futur. Pel que fa a la tecnologia, els darrers avenços en realitat virtual, tenen un pes destacat al congrés.

Summary: La indústria del videojoc es reuneix a l'Hospitalet a la 12ª edició del Gamelab, la fira més important del sector a l'Estat


La Conca de Barberà ja recicla més de la meitat de la brossa que genera. Així es desprèn del balanç anual facilitat pel Consell Comarcal. La recollida selectiva ha augmentat, assolint un 50,45% de recuperació de residus generats i separats selectivament -sobre les 10.800 tones de brossa recollida a la comarca durant el 2018. Ja fa temps que des del Consell es treballa en aquesta línia, aconseguint que la Conca se situï com una de les comarques catalanes que millor recicla. Les noves implantacions de porta a porta i contenidors tancats a la comarca han propiciat aquest increment dels residus reciclats. Rocafort de Queralt, amb un 65,55%, és el municipi que més recicla de la comarca, gràcies a la prova pilot de contenidors amb lectors de targeta. En el conjunt de la comarca l'any 2018 s'han generat 10.837,8 tones de residus municipals. Respecte el 2017, la generació total de residus municipals ha augmentat i la recollida selectiva també ha crescut -tot i la disminució de la població comarcal-, situant-se en un 50,45%, de mitjana. Han augmentat totes les fraccions de recollida selectiva: l'orgànica ho ha fet en un 4,95%; els envasos amb un 13,31%; el paper i cartró, un 4,41%; i el vidre amb un 1,24% d’augment. El cartró comercial també ha crescut un 10,55%. Totes les recollides amb contenidors han augmentat, mentre el rebuig s'ha mantingut -ha pujat un 0,29%. Les bones dades registrades en el balanç anual coincideix en un any de noves implantacions i reptes. El juny es va iniciar la primera prova pilot de contenidors tancats al municipi de Rocafort de Queralt, i de les primeres proves de Catalunya, la qual ha donat, segons el Consell, uns resultats molt satisfactoris. Rocafort de Queralt és el municipi que millor recicla de tota la comarca, amb un percentatge del 65,55%, casi 10 punts més que l’any 2017. L’altra prova pilot va ser la implantació del porta a porta al nucli històric de Montblanc. El percentatge de recollida al nucli emmurallat ha estat del 80%. Aquesta implantació ha propiciat que molts comerços s’adherissin al servei de cartró comercial i d’envasos comercial fent que creixin en un 10,55% i un 13,31% respectivament.


Els tècnics del Consorci de Polítiques Ambientals (Copate) faran aquest dimecres, 3 de juliol, el quart tractament contra la mosca negra d'aquest any al tram català del riu Ebre, segons ha informat la Delegació Territorial del Govern a les Terres de l'Ebre. En concret, el tractament es farà als punts habituals del riu, des de Riba-roja fins a la desembocadura. El Copate preveu abocar el producte biològic BTI (Bacillus Thuringiensis), que actua per ingestió, en aquests punts de tractament habituals. La mosca negra està causant moltes molèsties i problemes aquesta campanya als municipis riberencs, atiada, segons es defensa des de la Delegació, per un clima que li és molt propici.

Summary: El Consorci de Polítiques Ambientals farà el tractament contra la mosca negra al tram català de l'Ebre


'Las niñas', opera prima de Pilar Palomero amb les catalanes Inicia Films i Bteam Prods, i el curtmetratge d'Èrika Sànchez 'Panteres' participaran respectivament a la Berlinale 2020, que se celebra des d'aquest dijous a la capital alemanya. La primera competeix a la secció Generation K Plus de films contemporanis que exploren la vida i el món dels nens i adolescents. Pel que fa a 'Panteres', participarà a la secció Generation 14 Plus. A més, també hi haurà presència catalana a Berlinale Talents -el programa professional del festival adreçat a joves creadors-, una seixantena d'empreses del país assistiran al mercat professional que acull el festival internacional de cinema i 12 produccions catalanes es podran veure als 'market screenings'.  'Panteres' és el nou projecte de la directora Èrika Sánchez, autora entre altres del documental 'Mai és tan fosc' (2014), un retrat d'Arcadi Oliveres. El curt amb què competeix a la Berlinale és la història de dues adolescents de Barcelona, la Joana i la Nina, que travessen el convuls període de la pubertat.  'La niñas', òpera prima de Pilar Palomero, és un llargmetratge centrat en un grup de noies en una escola de monges a l'Espanya de 1992, que descobreixen com l'educació que reben ja té poc a veure amb la realitat que les envolta.   Les produccions i coproduccions catalanes que es projectaran (fora de concurs) a la Berlinale són 'La hija de un ladrón, 'La innocència', 'No matarás', 'Malasaña 32', 'El meu germà persegueix dinosaures', 'La boda de Rosa', 'Salka a la terra de ningú', 'La maldición del guapo', 'Madre', 'Els europeus', 'El año del descubrimiento' També, segons recull Catalan Films & TV, enguany el projecte de llargmetratge 'La nau i la mar', de Lara Sousa, produït per la companyia catalana La Selva Ecosistema Creatiu juntament amb Laranjeira Filmes, Portátil, Kintop Films, MOSIK ha estat seleccionat per participar a Berlinale Talents Doc Station.  També la productora Carla Sospedra ha estat escollida per participar en aquesta plataforma del festival. Berlinale Talents és el programa de la Berlinale adreçat a talents professionals emergents del cinema i la televisió i aplega cada any 250 creadors internacionals de diverses disciplines. El participants tenen l'oportunitat de compartir experiències amb experts i formar part de la creixent comunitat d’alumnes d’aquesta iniciativa.

Summary: 'Las niñas' i el curtmetratge 'Panteres' competeixen a la Berlinale


El president insta els cupaires a comprometre's amb una "cadena de confiances" que arribi fins a la independència ACN Barcelona.-El president de la Generalitat, Carles Puigdemont, ha demanat aquest dimecres a la CUP que no li doni suport en la qüestió de confiança aquesta setmana si després no pensa aprovar els pressupostos. "Aconsello que qui no tingui intenció d'aprovar els pressupostos millor estalviem temps i no m'atorgui la confiança. No hi ha confiança sense pressupost", ha apuntat en el seu discurs al Parlament. Puigdemont ha proposat als anticapitalistes iniciar una "cadena de confiances" que arribi fins a la independència, incloent totes les etapes del full de ruta, també els pressupostos. Una cadena de confiances, ha continuat, "que involucri tothom, que no exclogui ningú i que no prescindeixi de ningú".

Summary: Puigdemont demana a la CUP que no li doni suport en la qüestió de confiança si no pensa aprovar els pressupostos


L’Autoritat Catalana de la Competència va dur a terme dimecres passat diverses inspeccions simultànies en diferents empreses dedicades, entre d’altres àmbits, al servei de manteniment i subministrament de radars meteorològics i estacions meteorològiques a Catalunya per possibles pràctiques "anticompetitives" consistents en una suposada concertació d’empreses en l’àmbit de la contractació pública. L'ACCO destaca que aquesta actuació inspectora suposa un "pas preliminar" en el procés d'investigació de presumptes conductes anticompetitives i "no prejutja" el resultat de la investigació ni la "culpabilitat" de les empreses inspeccionades. No obstant, Competència ha indicat que obrirà un expedient sancionador a les empreses en cas de trobar-se indicis de pràctiques anticompetitives prohibides per la Llei de defensa de la competència. En les inspeccions, l'ACCO ha comptat també amb la col·laboració de la Comissió Nacional dels Mercats i la Competència.   Competència subratlla que els acords entre competidors es consideren una infracció "molt greu" de la legislació de competència, que pot comportar multes de fins i tot el 10% del volum de negocis total de les empreses infractores de l'exercici immediatament anterior al d'imposició de la multa. L'organisme apunta també que la investigació dels càrtels constitueix una de les prioritats d'actuació de les autoritats de competència per l'especial gravetat de les seves conseqüències sobre els consumidors i el correcte funcionament dels mercats.

Summary: Competència inspeccions diverses empreses dedicades als serveis meteorològics a Catalunya


Des d'un quart de dotze del migdia, Protecció Civil ha limitat la recomanació de confinament a la població vulnerable, és a dir, nadons, infants, gent gran i persones amb problemes respiratoris, dels municipis de Montornès del Vallès, Montmeló, Martorelles i Vilanova del Vallès. Per aquest motiu, per exemple, els alumnes de les escoles i l'institut de Montmeló no han sortit a pati i s'ha anul·lat l'escola bressol. La recomanació de confinament es manté però, en cas de notar símptomes i afectacions del fum, com pot ser tos, independentment de la població. A banda, Protecció Civil ha demanat a l'Agència Catalana de l'Aigua que eviti les captacions directes d'aigua del riu Besòs des de Montornès i fins a la desembocadura. El fum s'ha pogut notar a poblacions més allunyades, com ara Mataró, on l'Ajuntament ha alertat als centres escolars que els infants no surtin al pati, així com també a les residències de gent gran per evitar que surtin a l'exterior. Paral·lelament, també des de dos quarts de dotze del migdia, els trens de Rodalies s'han pogut tornar aturar a l'estació de Montmeló. Per la seva banda, l'alcalde de Montmeló, Pere Rodríguez, ha explicat que aquesta és una fàbrica que "fa molts anys que es troba a Montornès" i que fins ara mai s'havia viscut un episodi d'aquesta magnitud. Ha demanat tranquil·litat als veïns i ha dit que s'estan complint els criteris de confinament que ha recomanat Protecció Civil.

Summary: Protecció Civil limita la recomanació de confinament a població vulnerable dels municipis afectats pel fum de Montornès


El Grup de Dones de Lleida ha denunciat els fòrums ForoCohes i Burbuja.info a l'Agència Espanyola de Protecció de Dades  per haver publicat dades personals de la víctima de 'La Manada', segons han informat aquest divendres. L'organització recorda que un dels seus usuaris va publicar dades personals de la noia, creuant dades publicades en premsa han aconseguit el seu nom i cognoms, fotos i accedir a un dels seus perfils de xarxes socials, cosa que considera una "greu vulneració de drets". "Malgrat els principals fils d'informació han estat esborrats per algun dels foreros, continuen publicant informació confidencial i protegida per la justícia mentre fan comentaris insultants, acusen la víctima i exculpen als violadors", afegeixen en un comunicat. El Grup de Dones de Lleida entén que aquests fets vulneren greument la protecció de dades personals d'una víctima i sol·liciten a l'agència que obri un expedient sancionador contra les dues empreses, una amb seu a Palència i l'altra a Madrid. L'organització feminista destaca que emprèn la denúncia administrativa mentre espera que la causa penal sigui duta a terme per la policia nacional. Les feministes consideren que la sentència de 'La Manada' i el vot particular del jutge van aplanar el camí per a què els masclistes condemnin la víctima i no els violadors, i se sentin lliures de tenir actuacions com les ocorregudes en aquests fòrums d’internet. Així mateix reclamen que els mitjans de comunicació no donin veu a comentaris misògins i masclistes com el d'Arcadi Espada, impulsor del partit Ciutadans, en què reclamava vídeos sexuals de la víctima de violació de 'La Manada', perquè "constitueixen una greu humiliació i volen posar en dubte la llibertat de les dones i la exculpació dels agressors". En el mateix sentit lamenten que Ana Rosa Quintana hagi permès aquestes declaracions en el seu programa, "impropi d'un mitjà democràtic". Des del grup feminista envien novament el seu "absolut recolzament" a totes les víctimes d'agressions masclistes sota el lema 'Nosaltres sí que et creiem germana', i esperen que hi hagi una sanció important contra les dues empreses.

Summary: El Grup de Dones de Lleida denuncia els fòrums ForoCohes i Burbuja.info a l'Agència Espanyola de Protecció de Dades


El judici contra el conductor reincident que, anant begut i amb el carnet retirat, va matar una noia en un xoc frontal a Fornells de la Selva (Gironès) el 29 de gener del 2016 ha començat aquest divendres al Jutjat penal 5 de Girona. L'acusat, Francisco Javier Medina, s'enfronta a una pena de 4 anys de presó, que és el que li demanen la fiscalia i l'acusació particular per homicidi imprudent, conducció temerària i circular sota els efectes de l'alcohol i les drogues. El fiscal també sol·licita que li retirin el carnet durant 6 anys i que pagui una indemnització de més de 300.000 euros. Durant la primera sessió del judici han declarat diversos testimonis que han assegurat que, abans de l'accident, el processat conduïa de forma temerària, fent ziga-zagues o avançant en línia contínua. Està previst que el judici continuï dilluns i serà aleshores quan declararà l'acusat. L'envestida frontal, que va provocar la mort d'una jove de 25 anys, va passar a prop de l'entrada de Girona per la C-65. Aquella nit, Francisco Javier Medina –a qui ja havien condemnat per conducció temerària- anava borratxo, drogat i a més tenia el permís retirat. De fet, els Mossos d'Esquadra li havien tret el carnet aquella mateixa tarda, perquè va fugir després de provocar un altre accident a Llagostera (Gironès). El judici pel cas ha començat aquest divendres al Jutjat penal 5 de Girona i continuarà dilluns, quan declararà l'acusat. Durant la primera jornada, han declarat diversos testimonis, sobretot passatgers d'altres vehicles que es van trobar amb el processat a la carretera. Segons han explicat, Medina conduïa de forma "temerària".  Un dels testimonis ha estat la dona amb qui el processat va tenir el sinistre a Llagostera. Segons ha detallat, el vehicle de l'acusat anava darrere el seu. "Feia ziga-zagues i s'anava apropant i allunyant del meu cotxe", ha explicat. Finalment, el processat va topar amb el seu cotxe per darrere. "Em vaig aturar i li vaig dir que ens havia tocat, ell em va demanar perdó però en un to que vaig considerar agressiu", ha explicat al judici i ha afegit que li va notar la parla "pastosa" però que no pot saber si era com a conseqüència del consum l'alcohol.  Com que no estaven en un bon lloc per aturar-se al voral per fer el certificat d'accident, li va proposar continuar circulant fins a una esplanada que hi havia a prop d'una rotonda. Mentre anaven cap allà, el conductor va tornar a situar-se darrere el seu cotxe i a apropar-se massa al vehicle, fins que en un moment determinat va accelerar, va avançar en contínua i es va donar a la fuga. La conductora i la seva acompanyant van avisar els Mossos d'Esquadra i van poder donar la matrícula del vehicle de l'acusat.  Els agents van localitzar el conductor a Sant Feliu de Guíxols (Baix Empordà) amb símptomes evidents d'anar borratxo. Quan li van fer una prova d'alcoholèmia va marcar 0,62 mg/l (excedint, doncs, el límit penal). La policia li va retirar el carnet i li van prohibir tornar a agafar el cotxe. Un amic el va anar a recollir, a ell i al seu cotxe, i se'l va emportar. L'amic, que també ha declarat al judici, ha afirmat que quan el va portar a casa i li va tornar les claus del cotxe li va dir que no el tornés a agafar. "Em va dir que sí, que tranquil, i no em vaig pensar que tornés a conduir", ha dit.  Però ho va fer. Cap a les deu de la nit, va tornar a agafar el seu Alfa Romeo i va enfilar cap a Girona. El fiscal subratlla que, a més d'anar begut, havia ingerit "amfetamines" i altres drogues, com cànnabis. Els conductors amb qui es va creuar han descrit, al judici, la mateixa conducció temerària. "Anava molt ràpid i a l'alçada de Quart va avançar en contínua, obligant el cotxe que li venia de cara a apartar-se i a fer llum", ha dit. Els conductors han reconegut "sense cap dubte" que el cotxe que conduïa a gran velocitat era el que, pocs quilòmetres més endavant, va provocar el xoc frontal amb la víctima.  Tant el ministeri públic com l'acusació particular recullen als seus escrits que, durant el trajecte, Medina va conduir "a gran velocitat, sense respectar les distàncies de seguretat amb els altres vehicles, avançant en contínua i fent continus cops de volant per avançar" els altres cotxes. Quan s'acostava a Girona, l'acusat va accelerar fins a 150 quilòmetres per hora (quan no podia anar a més de 100). Això va provocar que al quilòmetre 29,2 de la C-65 Medina "perdés el control del vehicle", envaís el sentit contrari i envestís frontalment l'altre cotxe (que conduïa la víctima mortal). Quan va ingressar a l'hospital, se li van fer proves que van confirmar la ingesta d'alcohol i drogues. Els resultats indiquen que, en el moment de l'accident, la presència d'alcohol en sang que tenia Medina era de 0,41 mg/l. 4 anys de presó El fiscal i l'acusació particular imputen a l'acusat un delicte d'homicidi imprudent, un de conducció temerària (aquest, amb l'agreujant de reincidència) i un tercer de conducció sota els efectes de l'alcohol i les drogues. Demana que se'l condemni a 4 anys de presó i que, a més de perdre el carnet, no pugui posar-se al volant de cap vehicle durant 6 anys. En matèria de responsabilitat civil, el fiscal sol·licita que Medina hagi de pagar una indemnització de 306.812,46 euros als familiars de la víctima. L'acusació particular, per la seva banda, inicialment va demanar 8 anys i mig per considerar que es tractava d'un homicidi dolós però la defensa va recórrer i l'Audiència de Girona li va donar la raó. Per aquest motiu, finalment va modificar l'escrit d'acusació i es va adherir a la petició del fiscal.  L'advocat de la defensa demana l'absolució però, a l'inici del judici, ha introduït dues circumstàncies atenuants, una per un trastorn per consum de substàncies tòxiques de llarga duració i una altra per reparació del dany, perquè ha consignat 1.000 euros per fer front a les possibles indemnitzacions. A més, també argumenta que en aquell moment l'acusat estava alterat perquè el seu pare estava ingressat, en estat molt greu, a l'hospital.  Medina va estar en presó provisional des del 20 de maig del 2016. Abans, havia estat setmanes ingressat arran de les ferides que va patir en el xoc mortal que ell mateix va provocar. Finalment, el jutjat d'instrucció el va deixar en llibertat sota fiança de 5.000 euros el juliol passat. El magistrat argumentava que no hi havia risc de fugida i, tampoc, de reiteració delictiva perquè al·legava que les lesions que va patir l'obliguen a caminar amb crosses, una "limitació física" que fa "complicat" que pugui tornar a conduir.  "La nostra pena durarà per sempre" Coincidint amb l'inici del judici, el xicot de la víctima, David de la Llave, ha enviat una carta als mitjans. "Avui fa dos anys, dos mesos i vuit dies que m'acomiadava per darrer cop, sense saber-ho, d'ella. També era un divendres", comença l'escrit. "Aquell dia va ser el final d'un futur, de promeses, de viatges per fer i de moltes coses que no passaran", recull la carta. De la Llave reflexiona al voltant del judici i diu que "tot plegat ja no importa massa, perquè sigui quina sigui la condemna" el "pitjor càstig" el va patir la víctima i els seus familiars. "La condemna d'aquell conductor sense penediment serà temporal, però la nostra pena durarà per sempre", escriu la parella de la jove de 25 anys que va perdre la vida al sinistre. El xicot, a partir d'aquí, reflexiona sobre el seu dia a dia després de l'accident. "Al final converteixes en costum dur-li una rosa vermella cada dues setmanes, i t'acostumes a què gent plena de bones intencions t'expliqui el tòpic 'd'aprendre a conviure'", diu a la carta. "Però pocs saben què passa quan es tanca la porta. Al final queda un silenci, un forat immens, uns dies que són un glop agre a cada segon. Queden paraules que dius i ningú escolta, el llit buit, l'ombra al sofà. I cada cop que hi ha un cel blau immens, no puc evitar pensar el mateix: 'Fa un cel massa blau sense tu'", recull l'escrit. "Potser sí que aprendre a conviure no és res més que una tristesa abrupta cada cop que comença dibuixar-se un somriure", reflexiona David de la Llave. El xicot de la víctima agraeix l'escalf dels familiars, però també diu que se li "ofeguen els ulls" cada cop que pensa que aquells més petits "no tindran records" de la noia. "Tant de bo la justícia faci la seva feina, tot i que un no sap si vol justícia o venjança", diu a la carta David de la Llave. I conclou: "Però sí sap que el que més es vol, l'única cosa, no es pot tenir. A canvi, et queda la insuficiència d'imatges i records. I un amor i una enyorança enorme que t'abandonen".

Summary: Jutgen el conductor begut i sense carnet que va matar una noia en un xoc frontal a Fornells de la Selva


Les colles castelleres han endegat els últims temps plans de prevenció i actuació per initentar blindar-se contra les agressions masclistes. De fet, des de la mateixa Coordinadora de Colles Castelleres de Catalunya (CCCC) van impulsar fa quasi dos anys una comissió per agrupar iniciatives que algunes colles havien començat per separat i que servia com a punt de partida per a les que s'ho plantejaven. Actualment ja són 23 les agrupacions que formen part de la comissió, la més nombrosa de les diverses que té la Coordinadora. Els Castellers de Vilafranca, el Xiquets de Tarragona, els Minyons o la Vella de Valls hi treballen des de fa un temps i colles universitàries com els Ganàpies de la UAB van ser pioneres. Totes constaten a l'ACN que l'existència de protocols d'actuació han generat un canvi positiu en les dinàmiques dels grups. La vicepresidenta de la CCCC i responsable de la comissió d'equitat, Inés Solé, explica que un dels objectius del grup de treball és tenir totes les eines necessàries per solucionar situacions d'aquest tipus, en cas que es produeixin en l'entorn casteller. "S'ha de treballar contra el racisme, l'homofòbia o situacions de gènere. Els castells són una activitat molt peculiar, on hi ha un contacte físic que mai ha suposat un problema, però les colles són un reflex de la societat", i dels seus problemes, explica.   Els Xiquets de Tarragona, entre els pioners Una de les colles pioneres en impulsar una Comissió d'Igualtat pròpia és la dels Xiquets de Tarragona, de la qual també forma part Solé. La van crear fa un parell d'anys un grup de castelleres per tractar agressions que es poden donar en l'àmbit casteller i va ser aprovada per la junta directiva de l'entitat. A principis d'aquesta temporada la van presentar a la resta de la colla i van informar de la seva feina. Un dels elements que han desenvolupat és un protocol, que contempla diferents vies d'actuació en cas que es produeixi una situació indesitjada. "L'objectiu del protocol és la prevenció, i entén com a agressió el fet que una persona se senti agredida, ja sigui per insults o mirades. No cal que hi hagi un contacte físic i no ha de ser només envers la dona. També pot ser per actituds racistes o contra LGTBI", assenyala Aitana de la Varga, membre de la Comissió d'Igualtat i de la junta directiva dels matalassers. Per fer més evident la seva presència entre els membres de la colla, des d'enguany llueixen un braçalet lila als assajos, actuacions i en les activitats d'oci en les quals també es puguin produir agressions d'aquestes característiques. A banda, han posat en servei un número de telèfon per tal que es puguin denunciar accions de manera més confidencial. "La persona agredida pot posar-se en contacte amb nosaltres, però també pot ser una tercera persona la que denunciï, o algun company de la víctima pot venir a informar-nos", detalla Irene Llatse, membre de la Comissió d'Igualtat. Llatse apunta que fins ara el telèfon no ha rebut cap missatge, però reconeix que hi ha hagut persones que les han contactat després d'haver-se sentit agredides. En cas que s'hagi pogut identificar la persona agressora, els membres de la comissió valoren si és adient anar-hi a parlar per solucionar el problema des de la mediació. De tota manera, "en última instància es pot parlar amb la policia", assenyala De la Varga, ja que l'autor dels fets pot no ser un integrant de la colla. En cas que ho fos, la junta directiva té la potestat de sancionar-lo, o expulsar-lo.  La Colla Vella dels Xiquets de Valls, en fase de diagnosi En la mateixa línia que els Xiquets de Tarragona està treballant la Colla Vella dels Xiquets de Valls. En el seu cas han posat en marxa un grup de treball, que neix a través de la comissió de la CCCC. L'han impulsat un parell de noies de la colla, preocupades per la possibilitat que hi haguessin situacions d'aquest tipus dins l'entitat. Una d'elles és Marta Linares, que afirma que la feina feta fins ara els ha servit "per remoure experiències" i unir-se. Linares reflexiona que les dones són minoria a la Vella i s'han adonat que en ocasions "quan es queden embarassades costa molt que tornin a la colla". La presència femenina, de fet, és més reduïda a partir dels 30 anys que no pas en franges d'edat inferiors. La creadora del grup de treball assenyala que a partir de la feina que han desenvolupat en els darrers mesos han aconseguit que s'hagi equilibrat la presència de dones en diferents posicions dels castells, fet que els permet tenir "més oportunitats". "Cal fer entendre al gruix de la colla, que tenen més edat, que no és un atac als homes, sinó que el què es pretén és conviure en igualtat de condicions", especifica. Amb tot, encara es troben en una fase de diagnosi, de "veure la salut de la colla en perspectiva de gènere i recollir experiències de tothom". "Cal veure com som, i a partir d'aquí crear plans d'actuació, protocols per casos d'agressions i fer un pla d'igualtat, com en la majoria d'empreses grans", raona Linares. Des de la CCCC, precisament, acompanyen les colles en aquesta línia. Solé es felicita pel fet que totes les entitats "sempre han respost amb molta contundència" davant d'actituds sexistes, homòfobes o racistes, i que la feina de les diferents comissions de les entitats "ha enriquit tothom". Els Minyons de Terrassa: "Ens hem adormit en aquest tema" Els Minyons de Terrassa és una de les colles que des de fa un any està treballant per crear un pla de gènere per eradicar conductes sexistes al pati i a les places. El seu director, Jesús Rodríguez, reconeix que una colla com la de Terrassa que va ser pionera en la incorporació plena de la dona als castells, s'ha "adormit" una mica a l'hora de treballar per tenir una colla "on tothom s'hi senti bé". Precisament aquest cap de setmana, s'ha fet públic que dues de la desena de víctimes del professor de gralla del Vallès tocaven amb els Minyons de Terrassa i eren menors d'edat quan presumptament van patir abusos sexuals entre el 2007 i el 2008.  Rodríguez, va explicar a l'ACN que van tenir coneixement del cas en obrir-se la investigació policial, ja que en el seu moment no van detectar res i que ja s'han posat a disposició de les advocades que porten els casos i dels Mossos d'Esquadra. Jesús Rodríguez va reconèixer que no van detectar cap conducta fora de lloc en el seu moment i ho atribueix a la manca d'un protocol de gènere. "Ens hem adormit en aquest tema. És un problema i no ens n'hem d'amagar", va afegir. En la mateixa línia, Marina Prió, tresorera de l'entitat, explica que després d'un primer intent "que no va acabar de funcionar", fa uns quatre mesos que van constituir una Comissió d'Igualtat formada per quatre membres de la junta amb l'objectiu de començar a modificar "conductes molt arrelades" a la colla. Una feina, reconeix, que no és fàcil perquè, com passa a la societat, sempre és difícil eradicar maneres de fer que comporten "tocar privilegis dels altres". "Hem començat amb poca gent a la comissió, però esperem que l'any vinent es pugui començar a sumar gent de la colla", assenyala. Prió destaca que el pla d'igualtat, que han hagut d'externalitzar en una empresa especialitzada que també treballa amb altres colles castelleres, incidirà en canviar aspectes que poden semblar menors com la manera de parlar dins la colla o la manera de "tocar" als entrenaments i a plaça que poden ajudar a que "totes estiguem còmodes". La comissió també tractarà qüestions com que les dones puguin contribuir a la part tècnica de manera paritària o que fins i tot puguin ser caps de colla. Malgrat les dificultats i de començar "tard", el president dels Minyons està convençut que el camí iniciat per tenir un protocol de gènere "potent" no té marxa enrere perquè tenen el "convenciment i la determinació de fer-ho". Aquí, destaca que el món casteller "té uns valors brutals" i que cal treballar perquè tothom s'hi senti plenament a gust.  L'experiència dels Verds La Júlia Pujol, membre de la comissió feminista dels Castellers de Vilafranca explica que aquest grup té al funció de conscienciar la resta de membres de la colla de les possibles agressions masclistes o sexistes que hi puguin haver en el dia a dia, tant en els assajos com en les diades o en els actes socials que fa la colla al seu local, Cal Figarot. Els de Vilafranca tenen unes persones de referència que fan la funció de punt lila. Aquestes persones, quan han rebut l'avís, "van a buscar la víctima, la calmen i li expliquen què fer". Aquest mateix grup és qui s'encarrega després anar a buscar l'agressor i "avisar-lo de que ha comès una agressió i se'l convida a marxar o, si el cas és molt greu, avisar a la policia", diu.   Aquesta comissió ha hagut d'actuar en una diada, on una castellera va patir un tocament no desitjat, es va identificar l'agressor i es va posar en coneixement de tothom. També van haver d'aplicar el protocol en un acte social que feien els castellers de Vilafranca al seu local social. Sobre els treballs de conscienciació amb la resta de castellers, la comissió s'encarrega d'organitzar durant la temporada tallers i xerrades per explicar diferents situacions. Per exemple, el Verds, abans de la seva diada per excel·lència, Sant Fèlix, van convidar a castelleres de les colles que actuaven el 30 d'agost a Vilafranca per que expliquessin la seva experiència personal dins del món casteller.  Un món casteller que la Júlia creu que, mica en mica, es van conscienciant d'aquest comportaments, però "tot té un curs". La Júlia comenta que, des de la introducció de la dona en els castells, "s'ha vist més que mai que no estem en una societat igualitària".   La comissió es va impulsar fa dos anys i no forma part de la junta, però sí que està dins de l'àrea social de la colla. Tot i això, la Júlia explica que consulten puntualment als responsables de la junta les accions que fan com a comissió.  Els Ganàpies de la UAB, pioners en l'aplicació d'una guia Els Ganàpies de la UAB són la colla castellera universitària més antiga, fundada el 1994, i també ha estat pionera en l'aprovació i aplicació d'una guia d'actuació davant les violències sexistes. De fet, el protocol ha pogut servir d'impuls a altres colles castelleres, tant universitàries com tradicionals. El fet de ser una colla universitària fa que els seus 250 membres siguin d'edat, estrat social i educació similar, i també que hi hagi un major percentatge de dones, fins el 50% aproximadament, que en les colles ordinàries. Això també ha facilitat una major conscienciació, que en algunes colles castelleres tradicionals encara ha rebut certa reticència. Les copresidentes Clara Casanovas Marcet i Maria Alonso Castillo, i una responsable de la comissió de gènere, Marta Alcaraz i Costa, expliquen a l'ACN que tres noies acabades d'incorporar a la colla el curs 2016-2017 van crear informalment una comissió de gènere i van detectar certes "problemàtiques" en aquest àmbit. Van parlar amb el president i després amb l'Observatori per a la Igualtat de la UAB, que va decidir fer un protocol que totes les associacions de la universitat poguessin adoptar. El curs següent l'Observatori va analitzar el cas concret de la colla castellera amb diversos qüestionaris als nois i les noies per tal d'adaptar el protocol a la seva realitat. Ja aquell curs es va crear el punt lila per atendre les víctimes en el lloc i moment dels fets durant diades, actuacions i festes. Però les noies que atenien les víctimes no sabien com actuar davant de certes situacions, ja que no tenien un protocol concret. Finalment es va tancar el document a les acaballes d'aquell curs 2017-2018 i el setembre del 2018 ja es va aprovar, cosa que va permetre que la comissió de gènere es formalitzés i passés a formar part de la junta directiva de la colla castellera. La guia de la colla té una part preventiva, que consisteix en formació i l'adopció de mesures per fomentar la igualtat de gènere per no reproduir els rols de gènere tradicionals. Així, és obligatòria la presència mínima d'un 40% de cada sexe a tots els òrgans i grups dels Ganàpies, l'ús de llenguatge inclusiu, que la música i els cartells no siguin sexistes, que les festes que organitzin siguin còmodes per a tothom, que els nois no s'encarreguin sempre de les feines pesades i les noies de les feines "de formigueta", o que en els discursos públics també parlin les noies per fer-les més "visibles". Pel que fa a la part d'actuació, la guia preveu tres tipus de resposta segons la gravetat dels fets denunciats i tot i que és la comissió de gènere qui atén cada cas, tota la colla n'assumeix la decisió, perquè "és tota la colla que no vol que aquestes violències es reprodueixin dins de la colla". La resposta A és una "conversa d'avís" on es comunica a l'agressor quin tipus de violència ha exercit perquè en sigui conscient, no la repeteixi i pugui millorar. La resposta B suposa la retirada de privilegis durant un any natural, com no poder assistir a cap esdeveniment de la colla, com assajos, actuacions o festes on hi hagi Ganàpies convidats, ni tenir camisa o coses similars. La resposta C, seria igual que la B, però amb expulsió definitiva. Totes aquestes respostes no es fan públiques excepte que la persona agredida ho vulgui, perquè "la base principal de la guia de Ganàpies parteix de la comoditat de la persona agredida: si la persona agredida ho vol portar amb total privacitat i anonimat, hi ha molt poques persones necessàries per fer efectiva l'expulsió, que seran coneixedores del fet, però no es comunicarà a la colla en general". Tres anys després de començar a treballar la qüestió i un any després que entrés en funcionament el protocol, ja s'han notat els canvis i les castelleres que entren noves a la colla ja no se senten tant "sexualitzades" com se sentien les noies noves fa uns anys.

Summary: Les colles castelleres busquen blindar-se de les agressions masclistes amb protocols de prevenció i actuació


Una desena de veïns de tres pisos d'un edifici del carrer Major van ser desallotjats aquest dijous a la tarda per les grans esquerdes que han aparegut a l'interior dels pisos. L'avís el van donar dissabte passat després de sentir sorolls a l'estructura i després d'una primera revisió dels tècnics municipals es va acordar que no hi havia risc, però aquestes esquerdes s'han eixamplat en pocs dies i n'han aparegut de noves per la qual cosa des de la Paeria s'ha adoptat aquesta "mesura preventiva", tal com ha explicat el tinent d'alcalde Toni Postius. Un dels veïns afectats, Albert Torruella, ha explicat que fa dos anys ja van sortir esquerdes i ha lamentat que hagin estat vivint a l'immoble durant tot aquest temps amb "risc d'esfondrament". Postius ha explicat que fa un any la Paeria ja va fer una inspecció "a fons" de l'immoble i que van detectar una sèrie "d'anomalies estructurals" que van motivar que la propietat adoptés mesures correctores de manera que es va poder tancar correctament l'expedient que hi havia obert. Dissabte els veïns van trucar a la Guàrdia Urbana alertant que havien sentit sorolls i es va fer una inspecció de l'edifici on es va comprovar que les esquerdes s'havien eixamplat i n'hi havia de noves però es va considerar que no hi havia risc i es va ordenar a la propietat que es procedís a fer una anàlisis a fons de la situació. Segons Postius, els veïns van tornar a trucar dijous per alertar novament de la situació i es van veure diferències amb dissabte que constataven que les esquerdes s'havien ampliat més encara. Això va motivar que per "prudència" es desallotgés l'edifici preventivament per tal que els tècnics de la propietat analitzin amb profunditat l'estat i la situació estructural. Segons el tinent d'alcalde, "l'edifici no està per caure" però cal veure que la situació sigui reparable i les persones que hi viuen hi puguin tornar. Algunes persones afectades han estat reallotjades per part de la propietat a un hotel del costat de l'edifici i els terminis per a que puguin tornar a casa aniran en funció del moment en què la propietat actuï per subsanar la situació. Segons Postius, la Paeria està en contacte amb tots els veïns afectats i ha recordat que el propietari ha de donar solucions per arreglar la situació el més aviat possible. De moment els veïns que es troben a l'hotel hi tenen tres nits assegurades. L'edifici en qüestió es troba al costat de l'edifici municipal del Casino, que acull el Museu d'Art Jaume Morera i l'Oficina de Turisme, entre d'altres dependències. Segons Postius, els problemes que han sorgit no comporten "cap tipus de risc" per a l'edifici del Casino. "No som turistes, volem una solució perquè això és una estafa" Un dels veïns afectats, Albert Torruella, ha explicat que fa dos anys van llogar el pis i al primer mes ja van notar sorolls i al cap de poc van sortir esquerdes per on "hi entra la mà". Aleshores la propietat va enviar un arquitecte i un paleta i ho van arreglar però durant tot aquest temps, ha criticat que han estat demanant a la immobiliària la inspecció tècnic i el certificat d'habitatge però "no ens ho volen mostrar".  Segons aquest veí, després de ser desallotjats aquesta setmana va preguntar a l'Ajuntament sobre la inspecció tècnica i li han dit que des del 2002 no n'hi ha. És per això que s'ha mostrat preocupat perquè considera que han estat vivint dos anys al pis "amb perill d'esfondrament". A més a més, ha afegit que ells no són "turistes" i que no es poden permetre dinar i sopar cada dia de restaurant.  Torruella també ha lamentat que no saben ni quan ni com podran agafar les coses que tenen al pis.  A banda dels veïns desallotjats, els problemes d'aquest immoble també han provocat el tancament forçat de dos comerços que hi ha als baixos, l'un al carrer Major i l'altre a l'avinguda de Blondel.

Summary: Desallotjats una desena de veïns d'un edifici del carrer Major de Lleida per les grans esquerdes que han aparegut


El govern de Sitges ha assegurat que la sanció del Departament d’Interior al periodista del Nació Digital que va discutir amb la Policia Local per estar gravant unes imatges en un acte previ al referèndum de l’1-O és “desproporcionada”. En un comunicat emès aquest dijous, l’executiu lamenta que els Mossos d’Esquadra el sancionin amb una multa de 601 euros argumentant que el redactor va infringir la Llei de Protecció de Seguretat Ciutadana en haver mostrat “una actitud desafiant i agressiva en el marc d’una manifestació”. Basant-se en el testimoni de diversos regidors de diferents partits polítics, el govern rebat aquesta versió i sosté que el periodista Aleix Ramírez “en cap moment va mostrar una actitud ni desafiant ni agressiva”. Finalment, es posa a disposició de la Direcció General de la Policia per esclarir els fets i defensa “una legalitat basada en el màxim respecte a la llibertat de premsa i d’informació”. El govern ha sortit així al pas de la notícia que transcendia ahir dimecres respecte la notificació que Interior ha enviat al periodista del Nació Digital Aleix Ramírez proposant una multa de 601 euros per una “infracció administrativa greu” de la Llei de Protecció de Seguretat Ciutadana. La infracció s’hauria produït en el marc d’un acte polític previ a l’1-O en el qual la Policia Local va intervenir per identificar els organitzadors, situació que Ramírez va enregistrar amb el seu telèfon mòbil. Un agent, però, li va ordenar que aturés la gravació i li va acabar prenent el telèfon de les mans. La Policia Local va elevar l’incident als Mossos d’Esquadra perquè es tracta d’una infracció administrativa.

Summary: El govern de Sitges veu “desproporcionada” la sanció al periodista que va discutir amb la policia en un acte previ a l’1-O


La Universitat de Lleida (UdL) ha posat en marxa la càtedra de salut, educació i qualitat de vida gràcies a un conveni de col·laboració amb Assistència Sanitària Interprovincial d'Assegurances, S.A., (Asisa), que aportarà finançament durant dos anys. Dirigida pel catedràtic de Sociologia de la UdL, Fidel Molina, aquesta nova càtedra universitat-empresa implica les facultats d'Educació, Psicologia i Treball Social, i d'Infermeria i Fisioteràpia, a través del Grup d'Estudis Societat, Salut, Educació i Cultura (Gesec). La primera activitat que durà a terme la nova càtedra serà un congrés internacional sobre salut, educació i qualitat de vida que se celebrarà a finals d'octubre. També posa en marxa tres premis, pels millors expedients acadèmics de la Facultat d'Infermeria i Fisioteràpia i la Facultat  d'Educació, Psicologia i Treball Social; i un tercer, per a la millor tesi doctoral dels àmbits que abasta la càtedra, segons informa la UdL.  La  càtedra de salut, educació i qualitat de vida planteja una recerca interdisciplinària que vertebra aquests àmbits socials a través de diversos eixos transversals: la interculturalitat, la qualitat de vida, les relacions intergeneracionals, la perspectiva del gènere, la mediació i resolució de conflictes, i la 'nova ruralitat'. També desenvoluparà activitats de formació, principalment als màsters oficials de Recerca en Salut i Formació del Professorat de Secundària i Batxillerat, Formació Professional i Ensenyament d'Idiomes, tot i que a banda organitzarà altres cursos, seminaris i conferències, segons expliquen des de la UdL.  El director de la Càtedra, Fidel Molina, ha anunciat que la primera activitat serà un congrés internacional sobre salut, educació i qualitat de vida que tindrà lloc a finals d'octubre. També es posen en marxa tres premis. Els dos primers, pels millors expedients acadèmics de la Facultat d'Infermeria i Fisioteràpia i la Facultat  d'Educació, Psicologia i Treball Social; i el tercer, per a la millor tesi doctoral dels àmbits que abasta la càtedra.  El rector de la UdL, Roberto Fernández, ha agraït a Asisa la seva implicació amb el sistema universitari estatal, ja que participa en una desena de càtedres al conjunt de l'Estat. Fernández defensa que la col·laboració entre universitat i empresa és "una de les claus" per millorar la transferència de coneixement que "és el gran repte d'Espanya".  De la seva banda, el president d'Asisa, Francisco Ivorra, ha subratllat que la UdL és una universitat "de tradició i de futur". En aquest sentit, espera que "aquesta base de col·laboració es pugui ampliar en el futur". Ivorra ha recordat que Asisa és l'única cooperativa de metges de l'estat espanyol i la més gran d'Europa, amb uns 10.000 professionals.

Summary: La Universitat de Lleida posa en marxa la nova càtedra de salut, educació i qualitat de vida


La Coordinadora d'Associacions per la Llengua Catalana (CAL) ha instat el Departament d'Ensenyament a potenciar l'oralitat del català a les aules, i ha rebutjat que calgui impulsar-hi el castellà. L'entitat considera que la immersió lingüística "no s'ha aplicat amb prou eficiència, intensitat o resultats allà on fa més falta", i ha advertit que, a més, "es va diluint a mesura que creix l'edat dels alumnes". Per això, i atès que el castellà oral "s'adquireix com a fruit de l'entorn social majoritàriament castellà", la llengua "preeminent a les aules ha de ser el català". En aquest sentit, considera que els raonaments que s'addueixen al document sobre el sistema educatiu que el conseller Josep Bargalló va fer públic l'octubre passat per impulsar-hi el castellà oral "són totalment fora de lloc". A més a més, davant la "constatació" del baix índex d'ús social de la llengua catalana, la CAL considera "imprescindible" dotar de "més i millors recursos" les unitats escolars per aconseguir potenciar l'oralitat del català a les aules.

Summary: La CAL insta a potenciar l'oralitat del català a les aules i rebutja que calgui impulsar el castellà


"Qualsevol increment ens indica que cal seguir treballant per controlar la transmissió"  ACN Madrid .-El Ministeri de Sanitat admet que els preocupen les dades d'hospitalitzacions però insisteix que la situació "no és comparable" amb la de la primavera. Durant la roda de premsa d'aquest dilluns, la secretària d'Estat de Sanitat, Silvia Calzón, ha insistit que els indicadors s'han de valorar en conjunt i que només mirant la incidència acumulada podria pensar-se que "estem en la mateixa situació o pitjor quan està clar que la disparitat de xifres es deu a la identificació de més casos". Malgrat això, ha remarcat que qualsevol increment s'analitza i indica que "cal seguir treballant per controlar la transmissió de la infecció".  Calzón també ha explicat que la majoria de rebrots que hi ha actualment estan relacionats amb l'àmbit familiar i amb reunions d'oci entre amics.  En relació als casos de reinfecció, ha afirmat que s'estan estudiant i que, en tot cas, "no deixa de ser una situació bastant excepcional".

Summary: Sanitat admet que els preocupen les hospitalitzacions però insisteix que la situació "no és comparable" a la primavera


El secretari general del PSOE, Pedro Sánchez, ha afirmat aquest dissabte, dia del Debat d'investidura al Parlament, que el president de la Generalitat "ha d'unir els catalans, no dividir ni aprofundir en la fractura social, política i econòmica". Sánchez ha recordat al futur president que "ha d'aspirar a governar per al cent per cent dels catalans, no per al 47% que hagi votat al bloc independentista". En aquest sentit, el líder dels socialistes espanyols ha remarcat que cal "obrir una legislatura autonomista i respectar la Constitució i ja que l'acord per aplicar l'article 155 exigeix "restituir la legalitat estatutària i constitucional" i, en el moment en què hi hagi govern, aixecar el 155. Sánchez ha fet aquestes declaracions davant els periodistes en un acte a Segovia.

Summary: Sánchez diu que el president de la Generalitat "ha d'unir, no dividir", i governar "per al conjunt dels catalans"


La líder de Cs a Catalunya, Inés Arrimadas, ha dit que el president de la Generalitat, Carles Puigdemont, "ha perdut el nord definitivament" amb el referèndum. L'endemà de l'entrevista del cap del Govern a TV3, Arrimadas ha assegurat que "no hi ha cap diferència" entre el discurs de Puigdemont i del "dels senyors de la CUP", i ha sentenciat que els independentistes estan "instal·lats en el Matrix de la desobediència". A més, la líder de Cs considera que els grups de JxSí i la CUP "volen eliminar el debat parlamentari" amb la seva proposta de suspendre el ple previst per la setmana que ve, per tal d'aturar l'activitat al Parlament durant la campanya del referèndum. La Mesa i la Junta de Portaveus es reuniran aquest divendres a les 12 hores per a tractar aquesta qüestió.

Summary: Arrimadas diu que Puigdemont "ha perdut el nord definitivament" amb l'1-O


El fabricant de globus aerostàtics Ultramagic Balloons, amb seu a l'aeròdrom d'Igualada-Òdena, està de celebració. L'empresa, que és líder mundial del sector, acaba de fabricar el seu globus número 2.000. "És molt fàcil dir-ho, però 2.000 són molts globus". Així s'expressava Josep Maria Lladó, director general de la firma, que està enllestint els preparatius per celebrar aquest dissabte una gran festa amb els treballadors i representants de l'empresa. La història va començar amb un vol de tres catalans per l'Àfrica i, avui en dia, l'empresa dóna fenia a 45 treballadors i factura prop de 4 milions d'euros anuals. En aquests moments Ultramagic ven els seus globus a una seixantena de països d'arreu del món i està estudiant la possibilitat d'entrar a nous mercats com el xinès, tot i que Lladó lamenta que "és complicat, perquè posen moltes traves".  L'empresa Ultramagic va començar la seva aventura l'any 1978 quan tres catalans van construir el seu propi globus aerostàtic per fer una expedició per l'Àfrica. A partir d'aquí, Josep Maria Lladó, un dels expedicionaris, va començar a gestar l'empresa, que actualment dóna feina a uns 45 treballadors. Lladó recorda que "la nostra passió va passar a ser la nostra feina". Al llarg d'aquests 33 anys d'històrica Ultramagic s'ha convertit en una de les empreses líders del món de fabricació de globus i aquests dies estan de celebració per haver complert un gran objectiu, arribar a la fita dels 2.000 globus fabricats. En els darrers anys Ultramagic ha estabilitzat la producció a les 100 unitats anuals i esperen aquest 2016 superar lleugerament aquesta xifra, ja que, segons ha explicat a l'ACN Josep Maria Lladó, "aquest any ha començat molt bé i intentem obrir nous mercats". En referència a aquesta darrera qüestió, el director general de la companyia ha avançat que estan treballant per poder exportar els seus globus a la Xina, tot i que ha lamentat que es tracta d'un mercat "difícil", ja que "posen moltes traves per entrar productes de l'exterior". Si aconsegueixen entrar al mercat xinès, aquest se sumarà a la seixantena de països als quals Ultramagic exporta els seus productes. En aquest sentit, Lladó valora positivament el fet de "no dependre només d'un mercat perquè així pots esquivar millor les crisis".   A la fàbrica d'Igualada, Ultramagic fabrica, principalment, globus de passatgers. Segons ha detallat Lladó, a l'empresa s'hi fan globus de mides molt diferents, des de cistelles per a una sola persona, fins a d'altres on n'hi caben 24. Aquestes últimes poden arribar a pesar fins a 500 quilos i Lladó ha explicat que "es necessiten moltes persones per a poder-les moure". Pel que fa als preus, els més petits tenen un cost per sota els 20.000 euros i els més grans costen al voltant de 100.000 euros i triguen al voltant de tres mesos a construir-se i entregar-se al client.  Com qualsevol negoci, el món dels globus no s'ha lliurat de la crisi econòmica i Lladó recorda que "fa dos o tres anys que ho vam passar força malament". Amb tot, el director general de la companyia celebra que la situació sembla que està remuntant, tot i que no es mostra molt optimista de cara el futur. "A nivell general, crec que el país ho té complicat, no només per la crisi, sinó perquè cada cop hi ha més competència a nivell de les empreses manufactureres i tot és més global", ha expressat Lladó.  Lladó també s'ha dedicat al llarg d'aquests trenta anys a difondre la cultura del globus i, de fet, és un dels impulsors del festival igualadí European Balloon Festival, que se celebra a principis de juliol a la capital de l'Anoia. Creu que a Catalunya encara hi ha molt camí per córrer en aquest aspecte i destaca que al país "hi ha diverses empreses que ofereixen vols turístics que ho fan molt bé".

Summary: Ultramagic fabrica el seu globus aerostàtic número 2.000 trenta anys després de fundar l'empresa


La manifestació que recorre aquest diumenge al matí l'avinguda Paral·lel de Barcelona està causant alteracions al transport públic i privat a l'entorn de la ciutat. Pel que fa al metro, la parada de Paral·lel està tancada: els combois de la L3 no s'hi aturen i els de la L2 només funcionen entre les estacions de Sant Antoni i Badalona Pompeu Fabra. A causa de les aglomeracions, també hi ha complicacions en els accessos a les parades de Plaça Espanya i Sants Estació. Com a alternativa, TMB recomana fer servir les parades de Poble-sec, Drassanes i Tarragona (L3), i Rocafort i Urgell (L1). Pel que fa al trànsit, el túnel de la Gran Via al seu pas per la Plaça Espanya està tallat pels manifestants, fet que obliga la Guàrdia Urbana a fer desviaments a l'alçada de la plaça Cerdà. Els vehicles que circulen en aquesta direcció per C-31 també es trobaran la calçada tallada, i s'hauran de redirigir per les Rondes de Barcelona.

Summary: Afectacions a la L2 i L3 de metro i al trànsit a la Gran Via per aglomeracions de manifestants


La jutge que instrueix el cas en què s'implica el ministre Eduardo Zaplana ha decretat presó provisional sense fiança per a l'exministre del Partit Popular, segons informen diversos mitjans. La magistrada ha atès, així, la petició de la Fiscalia Anticorrupció, que demanava que s'apliqués aquesta mesura a l'expresident de la Generalitat Valenciana. Zaplana va ser detingut aquest dimecres per un presumpte delicte de blanqueig de capitals. A banda de ser arrestat, els agents van registrar el domicili de Zaplana, que va poder estar-hi present. Segons les informacions que s'han publicat, aquest dijous l'exministre popular s'ha negat a declarar davant la jutgessa. Zaplana va ser detingut en el context d'una operació judicial que ha comportat sis detencions més. Fins al moment hi ha tres imputats. A banda de l'expresident de la Generalitat Valenciana, la justícia també investiga l'empresari José Cotino, que és nebot de l'exdirector general de la Policia i expresident de les Corts Valencianes, Juan Cotino. La jutgessa ha decretat llibertat amb mesures cautelars per a l'empresari, que tampoc ha volgut declarar. El també empresari Vicente Cotino, i germà de José Cotino, ha estat igualment detingut. Així com Juan Francisco García, excap de gabinet de Zaplana quan era president de la Generalitat Valenciana; el matrimoni format per Felisa López i Joaquín Barceló (exalt càrrec de l'Agència Valenciana de Turisme i exdirectiu del parc temàtic Terra Mítica), i l'assessor fiscal Francisco Grau.

Summary: La jutge ordena presó provisional sense fiança per a l'exministre Eduardo Zaplana


Un grup reduït de taxistes dels que es desplacen a peu cap a plaça Sant Jaume per protestar contra la proposta de decret de regulació dels vehicles VTC ha rebentat vidres de vehicles d'aquest tipus a cops de puny i puntades de peu de camí cap a aquell indret. Han estat episodis esporàdics protagonitzats per poques persones, però en un dels casos, el conductor d'un dels vehicles atacats ha hagut de ser atès per una indisposició pel Sistema d'Emergències Mèdiques (SEM). Cal recordar que els taxistes han decidit en assemblea a les set de la tarda l'acció de traslladar la protesta davant la seu de la Generalitat en paral·lel a la de mantenir el bloqueig a la Gran Via, que ocupen des de les tres de la tarda en bona part de la seva extensió.

Summary: Un grup de taxistes rebenta vidres de cotxes VTC a cops de puny i de peu


Sis clústers catalans han captat un total de 519.000 euros de la Comissió Europea per dur a terme projectes d'innovació a Catalunya en els àmbits de la il•luminació, l'alimentació, el 'packaging', les 'smart cities', la mobilitat i l'esport. Es tracta del balanç del 2019 de la línia COSME Cluster Excellence, que en total ha comptat amb un pressupost de 3,6 milions d'euros i a la qual els clústers catalans hi han accedit amb el suport d'ACCIÓ –l'agència per a la competitivitat de l'empresa del Departament d'Empresa i Coneixement-. D'aquesta manera, Catalunya ha captat el 14,4% del total del pressupost de la línia d'ajuts tot i que representa l'1,5% de la població de la Unió Europea. El director de la unitat de Clústers d'ACCIÓ, Joan Martí,  considera que "això posa de manifest la fortalesa dels clústers catalans en el context europeu i és un bon exemple que la política de clústers de Catalunya està alineada amb les recomanacions i programes que impulsa la Comissió Europea".  De fet, 22 clústers catalans han presentat propostes aquest 2019 per accedir a fons europeus, "la xifra de participació més alta de la història, amb una taxa d'èxit molt alta i per sobre de la mitjana habitual".  Els sis clústers catalans que han accedit a aquests fons –són sis dels 29 clústers que actualment formen part del programa Catalunya Clústers d’ACCIÓ-  són el Clúster Digital, el Clúster Foodservice, el Packaging Cluster, el Clúster d’Il•luminació de Catalunya (CICAT), Railgrup i INDESCAT, el clúster català de la indústria de l’esport.  Pel que fa als projectes, el clúster Safe Smart Food treballarà en set aspectes que convergeixen dels dos sectors: la tecnologia dels aliments; els productes intel•ligents; la seguretat alimentaria; la sostenibilitat; els envasos intel•ligents; l’usuari final i última milla. El clúster Brilliant, d'il•luminació de Catalunya,  promou l’aprenentatge i el networking entre clústers i pimes dins del marc de la il•luminació, la construcció i les Smart cities.  El projecte del clúster SmartCTClusters es basa en la creació d’una xarxa col•laborativa entre cinc clústers europeus de l’àmbit de les 'smart cities' per crear noves oportunitats de negoci entre les empreses que en formen part, sobretot en els sectors de la mobilitat, l’energia, el medi ambient i les TIC. Pel que fa al clúster EXXTRA, 17 clústers europeus de l'àmbit de la mobilitat ferroviària que representen conjuntament 2.000 pimes de tot Europa compartiran bones pràctiques a escala internacional per traslladar-les a les empreses de cada regió d’aquest sector, entre les quals hi ha les catalanes. L’objectiu és fomentar la cooperació tecnològica entre pimes de diferents països i impulsar l’accés d’aquestes empreses a oportunitats d’innovació i contractes internacionals. Per últim, el clúster SmartSports4GoodLife (INDESCAT) és un projecte coordinat per INDESCAT i amb la participació d’altres clústers i entitats europees per permetrà més de 50 intercanvis entre 100 empreses i agents de la indústria esportiva de Catalunya, França, Hongria i els Països Baixos per promoure acords de col•laboració i noves oportunitats de negoci. La iniciativa se centra en fer front als reptes de la indústria esportiva dels propers anys, com la digitalització o la sostenibilitat, mitjançant la interacció de l’esport amb la tecnologia, l’eficiència energètica, el turisme o la salut.

Summary: Sis clústers catalans capten més de mig milió d'euros de la Comissió Europea per a projectes d'innovació


Un grup de menors del centre d'acollida Can Rubio d'Esparraguera (Baix Llobregat) va protagonitzar un episodi d'aldarulls a l'interior de l'equipament la nit de dimarts a dimecres. Segons ha pogut saber l'ACN, alguns dels joves van llançar mobiliari i altres objectes i diversos empleats van resultar ferits. Els Mossos d'Esquadra van haver d'intervenir per controlar la situació. Després d'aquest episodi el departament de Treball i Afers Socials ha traslladat els menors més conflictius a un altra instal·lació. A banda, ha reforçat la seguretat privada a l'interior del recinte i també s'ha incrementat la presència d'educadors en determinades hores. Tot i que fonts properes al centre han indicat que en el moment en què van ocórrer els fets hi havia menys personal del necessari, el departament ha remarcat que sí s'estava cumplint la ràtio.

Summary: Traslladen diversos menors del centre d'acollida Can Rubio d'Esparraguera després d'un episodi d'aldarulls a la instal·lació


L’Ajuntament de Vilanova i la Geltrú ha comprat deu pisos que eren propietat d’entitats bancàries per destinar-los a la borsa d’habitatge per a emergència social. El consistori els ha adquirit fent ús del dret a tempteig contemplat a la Llei de Dret de l’Habitatge. La compra i reforma dels deu pisos han tingut un cost de 400.000 euros. Els habitatges de la borsa d’emergència social, recorda l’Ajuntament, es destinen principalment a persones que no poden assumir el cost d’una hipoteca o lloguer. Aquest 2019 també preveu destinar part d’aquests pisos a víctimes de la violència de gènere, mentre el consistori ha anunciat l’adquisició de més habitatges gràcies a un conveni signat amb la Generalitat per assumir aquestes despeses.

Summary: Vilanova i la Geltrú compra deu pisos a entitats bancàries per destinar-los a la borsa d’emergència social